Eskom leen geld te midde van verknorsing | Maroela Media
Parlementêre dokumente het Vrydag aan die lig gekom wat daarop dui dat Eskom vroeg in April noodgedwonge geld by die nasionale tesourie geleen het om hom uit finansiële verknorsing te help. Die dokumente dui daarop dat die kragvoorsiener weer aan die einde van die maand finansiële hulp nodig sal hê.
Volgens ŉ brief van Tito Mboweni, minister van finansies, aan Baleka Mbete, speaker van die parlement, asook ’n verslag van die minister aan die parlement, is R5 miljard aan Eskom gegee nadat ŉ paaiement op ŉ lening van R2,5 miljoen Amerikaanse dollar (sowat R35 miljoen) van die Chinese Ontwikkelingsbank vertraag was.
Dié vertraging het beteken dat Eskom nie aan die einde van Maart sy finansiële verpligtinge kon nakom nie, het Mboweni geskryf.
Mboweni het verduidelik dat die eerste vorm van finansiële verligting vir Eskom, die R69 miljard oor drie jaar wat in Februarie se nasionale begroting aangekondig is, nog nie beskikbaar is nie omdat die parlement voor die Mei-verkiesing ontbind het voordat ŉ spesiale bewilligingsrekening deur die wetgewer verwerk kon word.
Dit beteken dat dié fondse waarskynlik eers tussen Augustus en Oktober vanjaar aan die maatskappy oorbetaal sal word.
Mboweni het gesê die probleem het ontstaan ​​toe Eskom nie R7 miljard van die Chinese Ontwikkelingsbank-lening gekry het nie weens “sentrale bankbeheerbehoeftes”. Eskom het die geld teen 25 Maart verwag.
Die minister het onthul dat die regering, om ŉ krisis te voorkom, die korporasie vir openbare deposito’s gevra het om R4,6 miljard beskikbaar te stel vir Eskom, maar dié versoek is van die hand gewys.
Die regering het hom toe tot Absa gewend vir R3 miljard se oorbruggingsfinansiering, teen ŉ staatswaarborg. Die R5 miljard wat beskikbaar gestel is van die nasionale inkomstefonds is gebruik om die noodlening terug te betaal.
Mboweni het bygevoeg dat Eskom teen einde April weer finansiële hulp sal nodig hê.
Mnr Mboweni moes sekerlik in Februarie geweet het die R23 miljard gaan nie beskikbaar wees nie! Eskom maak meer skuld en belas die belastingpligtige en verbruiker nog net méér…
Dit beteken eintlik sy astronomiese salarisse en prestasie bonusse.
Snaaks genoeg, maar ABSA wil nie my oortrokke fasiliteit “borg” soos vir Eishkom nie. As die a en see regering egter pa staan vir die ou skuldjie, is dit natuurlik n ander saak. Wat is n paar BILJOEN Rand nou tussen vriende?!! Die soort regstelende aksie van die belasting-betaler hou net nie op nie!
Diesel is duuuuur! Maar dit is al manier, die ander kragsentrales kan nie genoeg krag lewer nie. Na 8 Mei is dit weer beurtkrag! ESKOM IS BANKROT!!!!
Enige iemand wat nog ontken dat die sogenaamde nuwe SA ‘n mislukte staat is moet na my mening sy kop laat lees.